A BIZOTTSÁG 231/2009/EK RENDELETE
(2009. március 19.)
a 800/1999/EK rendelettől az annak 36. és 44. cikkében említett, 2008. szeptember 1. és 25. között végrehajtott szállítások esetében alkalmazandó, cukorra vonatkozó visszatérítési ráta meghatározása tekintetében történő eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 167. cikke (7) bekezdésére, összefüggésben 4. cikkével,
mivel:
(1)
A további feldolgozás nélkül exportált fehér cukorra és nyerscukorra vonatkozó export-visszatérítések felfüggesztéséről szóló, 2008. szeptember 25-i 947/2008/EK bizottsági rendelettel (2) összhangban 2008. szeptember 26-tól kezdődően nem nyújtható export-visszatérítés a cukorra, beleértve a mezőgazdasági termékek után járó export-visszatérítési rendszer alkalmazása közös részletes szabályainak megállapításáról szóló, 1999. április 15-i 800/1999/EK bizottsági rendelet (3) 36. és 44. cikkével összhangban szállított cukrot is.
(2)
A 800/1999/EK rendelet 37. cikke értelmében a tagállamok engedélyezhetik az exportőrök számára, hogy a valamely adott hónapban berakodott termékek tekintetében a rendelet 36. és 44. cikkében említett szállítmányokra alkalmazandó visszatérítési ráta meghatározásához a kérdéses hónap utolsó napját vegyék figyelembe. Következésképpen a 2008. szeptember 1. és 25. közötti időszakra vonatkozóan nem lehet meghatározni az ezen eljárás szerint teljesített cukortermék-szállításokra alkalmazandó visszatérítési rátát.
(3)
A fentiek nem befolyásolhatják a visszatérítésre való jogosultságot a 800/1999/EK rendelet 37. cikkében meghatározott eljárás alapján a 947/2008/EK rendelet hatálybalépése előtt teljesített szállítások esetében. Az ilyen esetekre vonatkozó visszatérítés meghatározásához tehát a 800/1999/EK rendelet 37. cikkének (2) bekezdésétől eltérve meg kell állapítani az e célra alkalmazandó időpontot.
(4)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 800/1999/EK rendelet 37. cikkének (2) bekezdésében foglaltaktól eltérve az említett rendelet 36. cikke (1) bekezdésének a) és c) pontja, valamint 44. cikke (1) bekezdésének a) és b) pontja szerinti, 2008. szeptember 1. és 25. között teljesített cukorszállítások esetében a visszatérítési ráta meghatározásához figyelembe veendő időpont 2008. szeptember 25.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Rendelkezéseit 2008. szeptember 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. március 19-én.